Albertina Paraíso

Albertina de Sousa Paraíso (Porto, 1864ko urtarrilaren 11 – Lisboa, 1954ko otsailaren 25a) portugaldar feminista, kazetari, saiakeragile, itzultzaile eta poeta izan zen.

 Bizitza 
Albertina Paraíso Portoko klase ertaineko familia batean jaio zen. Bere aita, Guilherme Augusto de Sousa Paraíso, bankuko zuzendaria zen eta ama, Sofia Isilda Freitas de Sousa Paraíso, eskolako zuzendaria. Garai hartako beste literaturgile batzuk ezagutu zituen, hala nola António Nobre, Eduardo Coimbra, Joaquim de Araújo Rangel Pamplona e Castro eta António Fogaça.

Gaztetan hasi zen politikan eta Portoko 1891ko urtarrilaren 31ko martxinadan parte hartu zuen, errepublikarrek Portugalgo monarkia eraisteko huts egin zutenean. Porton emakumezkoen aldizkarien sorreragatik egin zen ezaguna, batez ere. Almanaque das Senhoras Portuguesas e Brasileiras (1885-1887) eta Almanaque das Senhoras Portuenses (1889) zuzendu zituen. 1895ean Musgos e Rosas liburua argitaratu zuen. Hitzaurrea João de Deusek idatzi zuen eta ilustrazioak Rafael Bordalo Pinheirok egin zituen.

Lisboara bizitzera joan zenean, Maria Amália Vaz de Carvalhoren saloiak bisitatzen hasi zen. 1902ko uztailaren 2an Manuel Rodrigues Barroca Lamegoko urregilearekin ezkondu zen Lisboako São Jorge de Arroios auzoko elizan. 1906az geroztik O Mundo egunkariaren gehigarri den Jornal da Mulhereko zuzendari izan zen. Bertan, Maria Amália Vaz de Carvalho eta Ana de Castro Osóriorekin elkarlanean aritu zen.

Alma Feminina aldizkaria sortu zuen, eta bertan Guerra Junqueiro, João Chagas eta Teófilo Bragarekin kolaboratu zuen. Diário de Notícias, A Illustração, Correio da Manhã, Novidades, O Século eta A Capital bezalako egunkari eta eldizkarietarako ere idatzi zuen, besteak beste. 1915ean Contemporânea aldizkariaren zenbaki bereziko «Emakumeen Atala» zuzendu zuen.

Ateriosklerosia pairatzen zuen, eta horren ondorioz hil zen Lisboako São Paulo auzoko Ataíde kaleko 17. zenbakian, 90 urte zituela. Prazeres hilerrian lurperatuta dago.

 Lanak 
Poesia bildumak
 Musgos e Rosas (1896)
 Derradeiros versos (1938)
Aldizkarietako argitalpen hautatuak
 Os Noivos (A imprensa: revista scientifica, literária e artística, 1885)
 Boiando... (A illustração portugueza: semanario: revista litteraria e artistica, 1888)
 Libro Del Alma (Branco e Negro: semanario illustrado, 1896)
 Lês inspiratrices (Álbum das meninas, 1899)
 A uma creança (Elegancias, 1913)
 Secção Feminina (Contemporânea, 1915)
 Joias e Flores (O Dia)

 Erreferentziak 

 Kanpo estekak 

Kategoria:Portoarrak
Kategoria:Portugalgo poetak
Kategoria:Emakume poetak
Kategoria:Portugalgo saiakeragileak
Kategoria:Emakume saiakeragileak
Kategoria:Portugesezko idazleak
Kategoria:XIX. mendeko emakume idazleak
Kategoria:XX. mendeko emakume idazleak
Kategoria:Portugalgo itzultzaileak
Kategoria:Emakume itzultzaileak
Kategoria:Portugalgo kazetariak
Kategoria:Emakume kazetariak
Kategoria:Portugalgo feministak
Kategoria:Lisboan hildakoak
Kategoria:Gaixotasun kardiobaskularrek hildakoak